Líf og fjör á Landsmóti UMFÍ
Veðrið hefur leikið við þátttakendur Landsmóts Ungmennafélags Íslands fyrir 50 ára og eldri á Húsavík. Landsmótið var formlega sett í gærkvöldi og stendur yfir fram á sunnudag, en keppnisgreinar eru margar og fjölbreyttar og þátttakendur 400 talsins.
Þetta er fjórða landsmót UMFÍ fyrir 50 ára og eldri og er haldið í samstarfi við Héraðssamband Þingeyinga en fyrri mót voru haldin á Hvammstanga, í Mosfellsbæ og Vík í Mýrdal.
UMFÍ stendur fyrir stóru landsmóti á fjögurra ára fresti og unglingalandsmótum hverja verslunarmannahelgi en fyrir nokkrum árum var ákveðið að setja á laggirnar sérstaka nefnd til að fjalla um eldri aldurshópana.
"Við vitum auðvitað að hreyfing 50 ára og eldri er að aukast gríðarlega og við sjáum það að fimmtugir plús eru að hlaupa og synda og í þríþraut og ýmsum íþróttagreinum," sagði Sigurður Guðmundsson, framkvæmdastjóri landsmóts UMFÍ 50+, í samtali við Morgunblaðið í gær.
"Okkur fannst vanta einhvern svona viðburð fyrir þetta fólk og þá fórum við út í það að þróa þetta landsmót 50 plús og ákváðum að prófa að halda það á Hvammstanga fyrst og það gekk bara mjög vel," bætti hann við.
Allir ættu að finna eitthvað við sitt hæfi á landsmótinu en þar verður m.a. keppt í pönnukökubakstri, hrútadómum og stígvélakasti.  Sigurður sagði landsmótið snúast um félagsskapinn ekki síður en keppnina, en engu að síður væri mikill keppnishugur í fólki.
Veðrið hefur leikið við þátttakendur Landsmóts Ungmennafélags Íslands fyrir 50 ára og eldri á Húsavík.
Landsmótið var formlega sett í gærkvöldi og stendur yfir fram á sunnudag.
Keppnisgreinar eru margar og fjölbreyttar og þátttakendur 400 talsins.
Þetta er fjórða landsmót UMFÍ fyrir 50 ára og eldri og er haldið í samstarfi við Héraðssamband Þingeyinga.
Allir ættu að finna eitthvað við sitt hæfi á landsmótinu en þar verður m.a. keppt í pönnukökubakstri, hrútadómum og stígvélakasti.